**Dôvodová správa**

**B. Osobitná časť**

**K § 1**

Návrh nariadenia vlády Slovenskej republiky, ktorým sa ustanovujú pravidlá poskytovania podpory na vykonávanie opatrení Strategického plánu spoločnej poľnohospodárskej politiky 2023 -2027 v sektore včelárstva (ďalej len „návrh nariadenia vlády“) je aproximačným nariadením podľa § 2 ods. 1 písm. k) zákona č.  19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. V návrhu nariadenia vlády sa nastavujú pravidlá poskytovania podpory na vykonávanie opatrení pre sektor včelárstva, na ktoré sa vzťahuje integrovaný administratívny a kontrolný systém a ktoré sú ustanovené ako typy intervencií pre tento sektor v Strategickom pláne Spoločnej poľnohospodárskej politiky 2023-2027 (ďalej len „strategický plán“) podľa § 55 ods. 1 písm. a) až f) nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (ďalej len „nariadenie (EÚ) č. 2021/2115“).

Jednotlivé opatrenia strategického plánu sú premietnuté do § 1 písm. a) až h) návrhu nariadenia vlády a možnosti poskytnutia podpory pre jednotlivé opatrenia sú ustanovené v § 5 až 12. Úprava pravidiel poskytovania podpory v návrhu nariadenia vlády v zásade preberá štruktúru a systematiku nariadenia vlády Slovenskej republiky č. 377/2019 Z. z. o poskytovaní pomoci na vykonávanie opatrení zahrnutých do vnútroštátneho programu Slovenskej republiky pre sektor včelárstva (ďalej len „nariadenie vlády č. 377/2019 Z.z.).

**K § 2**

V § 2 sa vymedzujú pojmy na účely návrhu nariadenia vlády.

Popri pojme opatrenie sa zavádza aj pojem „podopatrenie“, ktorým sa určité opatrenie v sektore včelárstva vykonáva. Podopatrenia k jednotlivým opatreniam okrem opatrenia podľa § 1 § 1 písm. g) sú ustanovené v § 5 až 10 a § 12.

Pojmy „včelársky rok“ „včelár“ a  „včelársky začiatočník“ sa vymedzuje rovnako ako v nariadení vlády č. 377/2019 Z. z.“).

Vymedzenie pojmu „včelár“ je naviazané na registráciu včiel medonosných v centrálnom registri hospodárskych zvierat (ďalej len „CRHZ“). Ako identifikačné údaje včiel medonosných sa totiž v CRHZ podľa § 2 ods. 1 písm. a) vyhlášky Ministerstva pôdohospodárstva a rozvoja vidieka Slovenskej republiky č. 285/2017 Z. z. o identifikácii a registrácii včelstiev vedú aj registračné čísla vlastníkov včelstiev, na ktorých je v CRHZ registrovaný určitý počet včelstiev včiel medonosných (ďalej len „včelstvo“). CRHZ ako informačný systém verejnej správy slúži na overenie, či sú na danú osobu nejaké včelstvá skutočne registrované, a teda či daná osoba je považovaná za včelára podľa navrhovaného vymedzenia pojmu.

Pojem „včelársky začiatočník“ sa vymedzuje rovnako ako v nariadení vlády č. 377/2019 Z.z.. Definuje sa ako fyzická osoba s pobytom na území Slovenskej republiky, ktorá je združená vo včelárskom združení a má v CRHZ registrované najmenej jedno včelstvo a ktorá ustanovené podmienky vymedzené kumulatívne. Pokiaľ ide o podmienku absolvovania vzdelávacieho programu ukončením do jedného roka od jeho začatia, ak fyzická osoba uvedené vzdelávanie začne napríklad v októbri jedného včelárskeho roka, ale úspešne ho ukončí až v septembri nasledujúceho včelárskeho roka, tak bude v rámci tohto nasledujúceho včelárskeho roka stále považovaná za včelárskeho začiatočníka, pokiaľ päť rokov pred začiatkom tohto vzdelávania (ktoré v tomto prípade začalo ešte v uplynulom včelárskom roku) nechovala včely medonosné, nebola registrovaná v registri včelstiev a pokiaľ jej v týchto posledných piatich rokoch nebol poskytnutý podiel podpory na obstaranie včelstva alebo úľovej zostavy. Keďže sa teda týchto posledných päť rokov posudzuje až od začiatku daného vzdelávania alebo kurzu, táto fyzická osoba je podľa navrhovaného vymedzenia stále považovaná za včelárskeho začiatočníka, aj keď si obstarala včely alebo ak sa zaregistrovala v CRHZ v priebehu uvedeného vzdelávania alebo kurzu alebo po jeho úspešnom ukončení v príslušnom včelárskom roku. Takýto spôsob vymedzenia včelárskeho začiatočníka je obzvlášť dôležitý vzhľadom na podopatrenia podľa § 9 ods. 1 písm. d) a e), v rámci ktorých možno poskytnúť podporu na obstaranie nového včelstva alebo novej úľovej zostavy pre včelárskeho začiatočníka, ktorý v príslušnom včelárskom roku úspešne ukončil vzdelávanie podľa § 5 ods. 1 písm. d).

Podobne ako v prípade navrhovaného vymedzenia pojmu včelár podľa § 2 písm. d), aj vymedzenie pojmu „včelárske združenie“ v § 2 písm. e) je naviazané na registráciu včiel medonosných v CRHZ. V CRHZ sa totiž podľa § 2 ods. 1 písm. f) vyhlášky Ministerstva pôdohospodárstva a rozvoja vidieka Slovenskej republiky č. 285/2017 Z. z. o identifikácii a registrácii včelstiev vedú aj údaje o počtoch vlastníkov včelstiev združených vo včelárskom združení. Konkrétna právna forma včelárskeho združenie nie je na účely navrhovaného nariadenia vlády SR ustanovená, takže sa v praxi môže jednať o akúkoľvek právnickú osobu združujúcu včelárov.

Návrh nariadenia vlády ustanovuje systém poskytovania podpory na vykonávanie opatrení včelárom, včelárskym začiatočníkom a včelárskym združeniam, v rámci ktorého bude Pôdohospodárska platobná agentúra (ďalej len „platobná agentúra“) poskytovať podporu na vykonávanie opatrení len včelárskym združeniam, ktoré podľa údajov vedených v CRHZ, registrovaných v súlade s osobitnými predpismi k 31. máju kalendárneho roka, v ktorom sa začína príslušný včelársky rok, združovali viac ako 1 % včelárov. V rámci tohto systému bude teda len žiadateľ účastníkom konania platobnej agentúry o poskytnutí podpory na vykonávanie opatrení v sektore včelárstva, pričom žiadateľ, ako združenie konečných prijímateľov tejto podpory, zabezpečí jej prerozdelenie medzi jednotlivých konečných prijímateľov tejto podpory. Dôvodom takejto právnej úpravy je zabezpečenie hospodárnosti a rýchlosti konania platobnej agentúry vo veciach poskytovania podpory na vykonávanie včelárskych opatrení. V SR totiž podľa CRHZ pôsobí viac ako 22 000 včelárov a z administratívneho hľadiska nie je možné viesť s každým z nich individuálne konanie o poskytnutí podpory na vykonávanie opatrení v sektore včelárstva. Platobná agentúra síce v konaní o poskytnutí podpory žiadateľovi na vykonávanie programových opatrení vo včelárskom roku v praxi kontroluje aj kópie jednotlivých dokladov o účtovných prípadoch, ktoré sa pri vykonávaní programových opatrení vo včelárskom roku uskutočnili medzi jednotlivými konečnými prijímateľmi podpory a dodávateľmi tovarov, služieb alebo prác použitých na ich vykonávanie a taktiež zisťuje, či títo koneční prijímatelia podpory nie sú platiteľmi dane z pridanej hodnoty (ďalej len „DPH“), čiže vo veciach poskytovania podpory na vykonávanie programových opatrení platobná agentúra skutočne vykonáva dokazovanie vo vzťahu ku každému konečnému prijímateľovi tejto podpory zvlášť, avšak z procesného hľadiska nemôže ku každému z týchto konečných prijímateľov pristupovať ako k samostatnému účastníkovi konania. To by totiž znamenalo nutnosť zabezpečiť individuálnu komunikáciu na účely konania podľa zákona č. 71/1967 Zb. o správnom konaní (správny poriadok) v znení neskorších predpisov (ďalej len „správne konanie“) s každým z potenciálnych viac ako 21 000 včelárov a s ostatnými konečnými prijímateľmi podpory, nutnosť zabezpečiť individuálne uplatňovanie ich procesných práv ako účastníkov jednotlivých správnych konaní a taktiež potrebu vydávať individuálne správne akty v príslušných správnych konaniach pre každého z nich. Každý z týchto individuálnych správnych aktov vo forme rozhodnutia by bol zároveň preskúmateľný s použitím zákonom predpokladaného opravného prostriedku, čo by celú administráciu poskytovania podpory ešte skomplikovalo. Koneční prijímatelia podpory na vykonávanie opatrení v sektore včelárstva vo včelárskom roku sa teda na účely jej čerpania musia združiť do včelárskeho združenia, ktoré môže ako žiadateľ vystupovať vo vzťahu k platobnej agentúre. Ide vlastne o akéhosi „spoločného zástupcu“ konečných prijímateľov podľa § 2 písm. i), ktorý bude v rámci uplatňovania svojich požiadaviek o poskytnutie podpory na vykonávanie opatrení v sektore včelárstva v príslušnom včelárskom roku zabezpečovať uplatňovanie individuálnych požiadaviek konečných prijímateľov schváleného žiadateľa. Zároveň sa použiteľnosť údajov v CRHZ o počtoch včelárov a včelstiev a o členstve včelárov vo včelárskom združení na účely posúdenia, či je dané včelárske združenie žiadateľom, podmieňuje ich registráciou v CRHZ Zistenie chybnej registrácie údajov v CHRZ by totiž mohlo zakladať dôvod na obnovu daného konania a taktiež na dodatočné prehodnotenie podpory, ktorá bola schválená alebo poskytnutá na základe nesprávnych údajov v CRHZ.

Pojem včelársky produkt je vymedzený v súlade s čl. 42 písm. b) nariadenia (EÚ) 2021/2115.

Oprávnenými nákladmi sa rozumejú predovšetkým náklady oprávnene vynaložené na obstaranie tovaru, služby alebo práce použitej na vykonávanie opatrenia v sektore včelárstva, teda tie náklady, ktoré boli skutočne vynaložené na vykonávanie daného opatrenia v sektore včelárstva. Oprávnenosť týchto nákladov v konečnom dôsledku posudzuje platobná agentúra v konaní o poskytnutí podpory na vykonávanie opatrení v sektore včelárstva v príslušnom včelárskom roku, ktorá rozhoduje, či schváleným žiadateľom podľa § 2 písm. h) deklarované náklady konečných prijímateľov možno skutočne považovať za náklady vynaložené na vykonávanie daného opatrenia v sektore včelárstva a či bola pri ich vynaložení na daný účel zachovaná hospodárnosť, efektívnosť a účinnosť ich použitia podľa § 19 ods. 3 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 323/2007 Z. z., náklady vynaložené na vykonávanie daného v rozpore s uvedeným ustanovením  nie je možné považovať za oprávnene vynaložené náklady. Súčasťou vymedzenia pojmu „oprávnené náklady“ podľa § 2 písm. k) je podmienka, že oprávnene vynaložené náklady na vykonávanie opatrenia v sektore včelárstva sú oprávnenými nákladmi len do výšky, v ktorej konečnému prijímateľovi, ktorý tieto náklady vynaložil, nevzniklo právo odpočítať DPH z tovaru, služby alebo práce, na ktorej obstaranie tieto náklady vynaložil. Dôvodom takejto úpravy je skutočnosť, že časť oprávnene vynaložených nákladov na obstaranie tovaru, služby alebo práce použitej na vykonávanie opatrenia v sektore včelárstva, ktorú má konečný prijímateľ právo odpočítať ako DPH podľa § 49 až 51 zákona č. 222/2004 Z. z. o dani z pridanej hodnoty v znení neskorších predpisov, nie je súčasťou jeho konečných nákladov, pretože túto časť si môže konečný prijímateľ odpočítať od DPH, ktorú je povinný platiť. Posúdenie oprávnene vynaložených nákladov z hľadiska možnosti odpočítať si časť z nich ako DPH je závislé od toho, či konečný prijímateľ je platiteľom DPH a ak ním je, v akom rozsahu môže DPH v danom prípade odpočítať.

**K § 3**

Ustanovuje sa, že žiadosť o schválenie poskytnutia podpory na vykonávanie včelárskych opatrení v príslušnom včelárskom roku (ďalej len „žiadosť o schválenie“) možno podať len v ustanovenom období, ktorého začiatok môže upraviť platobná agentúra v oznámení zverejnenom na jej webovom sídle. Žiadosť o schválenie podaná mimo tohto obdobia nebude považovaná za podanie podľa správneho poriadku, čo bude mať za následok, že ak takto podaná žiadosť dôjde platobnej agentúre, nebude tým začaté správne konanie podľa § 18 ods. 2 správneho poriadku. Na posúdenie dňa podania žiadosti o schválenie sa použije § 27 ods. 3 a 4 správneho poriadku, teda aj žiadosť o schválenie odovzdaná na poštovú prepravu v posledný deň na jej podanie sa bude považovať za včas podanú žiadosť. Zároveň sa ustanovuje, že žiadosť o schválenie sa musí podať na formulári zverejnenom na webovom sídle platobnej agentúry, teda sa na jej podanie podľa § 19 ods. 1 štvrtej vety správneho poriadku v znení neskorších predpisov ustanovuje povinnosť použiť určený formulár, bez ktorého jej podanie nemožno urobiť.

Okrem obligatórnych náležitostí podania podľa § 19 ods. 1 a 2 správneho poriadku bude žiadosť o schválenie musieť obsahovať ďalšie informácie a prílohy. Návrh rozpočtu na vykonávanie každého včelárskeho opatrenia, na vykonávanie ktorého žiadateľ žiada o schválenie poskytnutia podpory, je základným podkladom pre schválenie maximálnej výšky časti podpory na vykonávanie včelárskych opatrení v príslušnom včelárskom roku na vykonávanie jednotlivého včelárskeho opatrenia v príslušnom včelárskom roku.

O poskytovaní finančných prostriedkov poskytovaných z výdavkov EPZF a z prostriedkov štátneho rozpočtu určených na podporovanie pôdohospodárstva podľa osobitných predpisov rozhoduje podľa § 10 ods. 1 písm. a) zákona č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov platobná agentúra. V rámci tejto rozhodovacej právomoci platobná agentúra podpory nie len poskytuje, ale ich poskytovanie aj schvaľuje. Ide o úkon, ktorým platobná agentúra vopred potvrdzuje spĺňanie niektorých podmienok na poskytnutie určitej podpory, ktorým budúce poskytnutie tejto podpory schváli. V rámci takéhoto schvaľovania poskytovania podpory platobná agentúra obvykle schvaľuje jej budúce poskytnutie na určitý projekt, ktorý plánuje vykonávať príslušný uchádzač. Toto schválenie sa udeľuje vo forme rozhodnutia platobnej agentúry, vydaného podľa § 10 ods. 1 písm. a) zákona č. 280/2017 Z. z. V návrhu nariadenia vlády sa ustanovuje, že v rámci rozhodovania o poskytovaní podpory možno poskytnutie podpory schváliť len na vykonávanie opatrení v sektore včelárstva vo včelárskom roku. Taktiež sa ustanovuje, že jej poskytnutie možno schváliť len žiadateľovi, čiže včelárskemu združeniu, ktoré podľa údajov v CRHZ, registrovaných v súlade s osobitnými predpismi k 31. máju kalendárneho roka, v ktorom sa začína príslušný včelársky rok, združovalo viac ako 1 % včelárov, na ktorých bolo k tomuto dňu podľa údajov v CRHZ, registrovaných v súlade s osobitnými predpismi, v úhrne so včelstvami registrovanými k tomuto dňu podľa údajov v CRHZ, registrovaných v súlade s osobitnými predpismi, na totovčelárske združenie, registrovaných viac ako 1 % včelstiev.

Výška príspevku EÚ prideleného SR na vykonávanie opatrení v sektore včelárstva v príslušnom včelárskom roku (ďalej len „príspevok únie“) SR na základe čl. 55 ods. 4 nariadenia (EÚ) č. 2021/2115 zaväzuje k poskytnutiu kofinancovania z prostriedkov štátneho rozpočtu určených na vykonávanie včelárskeho programu SR v príslušnom včelárskom roku v rovnakej výške. Výška prideleného príspevku únie v konečnom dôsledku závisí od výšky prostriedkov EÚ na vykonávanie opatrení v sektore včelárstva v príslušnom včelárskom roku, ktorú SR na jeho vykonávanie žiadala. Úhrnná ročná výška príspevku únie je uvedená v prílohe X nariadenia (EÚ) č. 2021/2115 a predstavuje sumu 999 973 eur a rovnaká je aj výška prostriedkov štátneho rozpočtu (ďalej len „celkový balík“). Keďže výška celkového balíka je teda známa už na začiatku príslušného včelárskeho roka, platobná agentúra môže konkrétnu výšku podpory prideliť už na jeho začiatku, resp. ešte pred jeho začiatkom. Preto sa ustanovuje, že ak o schválenie poskytnutia podpory na vykonávanie opatrení v sektore včelárstva v príslušnom včelárskom 2021/2115 roku žiada len jeden žiadateľ, schváli sa mu na ich vykonávanie poskytnutie podpory vo výške celkového balíka. Výška podpory, ktorá sa následne schválenému žiadateľovi na vykonávanie týchto opatrení v sektore včelárstva v príslušnom včelárskom roku skutočne poskytne, bude potom závislá od výšky, ktorú mal schválenú a ktorej výška bude tvoriť strop poskytovanej podpory Vo fáze schvaľovania poskytnutia podpory na vykonávanie opatrení v sektore včelárstva v príslušnom včelárskom roku teda nebude relevantné, či bude žiadateľ požadovať vyššiu alebo nižšiu podporu, než aká sa mu podľa navrhovaného ustanovenia bude mať schváliť z celkového balíka. To bude totiž relevantné až pri samotnom poskytovaní podpory. V praxi sa samozrejme môže vyskytnúť situácia, že o schválenie poskytnutia podpory na vykonávanie opatrení v sektore včelárstva v príslušnom včelárskom roku požiada viac ako jeden žiadateľ. V takom prípade sa medzi nich schvaľovaná výška podpory z celkového balíka podelí podľa počtu včelstiev, ktoré boli podľa údajov v CRHZ, registrovaných v súlade s osobitnými predpismi k 31. máju kalendárneho roka, v ktorom sa začína príslušný včelársky rok, registrované na každého z týchto žiadateľov a na včelárov, ktorých títo žiadatelia podľa údajov v CRHZ, registrovaných v súlade s osobitnými predpismi k tomuto dňu združovali. Celkový balík sa teda podelí pomerne, podľa počtu včelstiev registrovaných v CRHZ na jednotlivých žiadateľov alebo členov, čiže prostredníctvom koeficientu krátenia, ktorého čitateľa bude tvoriť počet včelstiev registrovaných v CRHZ na jedného z týchto žiadateľov a na jeho spoločníkov a členov a ktorého menovateľa bude tvoriť počet včelstiev registrovaných v CRHZ na každého z týchto žiadateľov a na ich spoločníkov alebo členov. Počet včelstiev v menovateli tohto koeficientu krátenia bude teda vždy zahŕňať aj počet včelstiev v jeho čitateli. Na prerozdeľovanie celkového balíka je teda ako kritérium použitý počet včelstiev, nie včelárov združených v jednotlivých žiadateľoch, nakoľko výrobným prostriedkom včelárskych výrobkov sú práve včelstvá a cieľom opatrení v sektore včelárstva je podľa výsledkového ukazovateľa R.35 počet včelstiev podporených v rámci strategického plánu.

V prvom kroku teda platobná agentúra žiadateľovi schvaľuje poskytnutie podpory na vykonávanie opatrení v sektore včelárstva v príslušnom včelárskom roku vo výške celkového balíka alebo vo výške časti tohto balíka určenej koeficientom krátenia pri jeho prerozdeľovaní medzi viacerých žiadateľov. Žiadateľovi sa tak na jeho žiadosť schvaľuje poskytnutie podpory na vykonávanie jedného alebo viacerých opatrení v sektore včelárstva v príslušnom včelárskom roku. Žiadateľ sa vlastne môže rozhodnúť, či bude vykonávať všetky opatrenia v sektore včelárstva zahrnuté strategickom pláne pre sektor včelárstva alebo či bude vykonávať len niektoré z nich. Pri schvaľovaní poskytnutia podpory na vykonávanie opatrení v sektore včelárstva však platobná agentúra musí rešpektovať finančné limity výšok podpory na vykonávanie každého z týchto opatrení v sektore včelárstva v SR (ďalej len „finančný limit“), ktoré sú uvedené v strategickom pláne schválenom Komisiou. V prípade viacerých žiadateľov by sa tento finančný limit na vykonávanie toho istého opatrenia v sektore včelárstva v príslušnom včelárskom roku podelil medzi týchto žiadateľov tak, aby úhrnná výška maximálnych výšok podpory schválených rôznym žiadateľom na vykonávanie toho istého opatrenia v sektore včelárstva vo včelárskom roku nepresahovala finančný limit na jej vykonávanie uvedený v strategickom pláne. Vzhľadom na povahu maximálnej výšky podpory si treba uvedomovať, že dôvodom jej schvaľovania žiadateľom je iba zabezpečovanie dodržiavania záväzku SR voči Komisii rešpektovať finančné limity uvedené v strategickom pláne, ktorý Komisia SR schválila.

Ustanovenie odseku 8 o povinnosti schváleného žiadateľa zabezpečiť, aby bol výber dodávateľa tovarov, stavebných prác a výber poskytovateľa služieb použitých na vykonanie opatrenia vo včelárskom roku uskutočňovaný tak, aby bola zachovaná hospodárnosť, efektívnosť a účinnosť výdavkov vynaložených na jeho vykonanie s príslušným odkazom odzrkadľuje požiadavky § 19 ods. 3 zákona č. 523/2004 Z. z. v znení zákona č. 323/2007 Z. z., podľa ktorého právnické osoby a fyzické osoby, ktorým sa poskytujú verejné prostriedky podľa § 2 písm. a) zákona č. 523/2004 Z. z., zodpovedajú za hospodárenie s nimi a sú povinné pri ich používaní zachovávať hospodárnosť, efektívnosť a účinnosť ich použitia.

**K § 4**

Tak ako pri podávaní žiadosti o schválenie sa aj pri podávaní žiadosti o poskytnutie podpory na vykonávanie opatrení v sektore včelárstva v príslušnom včelárskom roku (ďalej len „žiadosť o poskytnutie podpory“) ustanovuje, že žiadosť o poskytnutie podpory možno podať len v ustanovenom období, ktorého začiatok môže určovať platobná agentúra v oznámení zverejnenom na jej webovom sídle. Žiadosť o poskytnutie podpory podaná mimo tohto obdobia nebude považovaná za podanie podľa správneho poriadku v znení neskorších predpisov, čo bude mať za následok, že ak takto podaná žiadosť dôjde platobnej agentúre, nebude tým začaté správne konanie podľa § 18 ods. 2 správneho poriadku. Ak však žiadosť o poskytnutie podpory podaná mimo ustanoveného obdobia nebude považovaná za podanie podľa správneho poriadku v znení neskorších predpisov, jej predložením platobnej agentúre nenastúpia ani procesné dôsledky podania, ktoré správny poriadok v znení neskorších predpisov ustanovuje. Zároveň sa ustanovuje, že žiadosť o poskytnutie podpory sa musí podať na formulári zverejnenom na webovom sídle platobnej agentúry, teda sa na jej podanie podľa § 19 ods. 1 štvrtej vety správneho poriadku v znení neskorších predpisov ustanovuje povinnosť použiť určený formulár, bez ktorého jej podanie nemožno urobiť.

Ustanovuje sa povinný obsah, resp. zoznam povinných príloh k žiadosti o poskytnutie podpory. V tejto súvislosti je potrebné vysvetliť, že žiadosť o poskytnutie podpory podáva schválený žiadateľ, ktorý žiada o poskytnutie podpory na vykonávanie opatrení v sektore včelárstva v príslušnom včelárskom roku, ktoré počas neho vykonali koneční prijímatelia schváleného žiadateľa. Čiže táto žiadosť sa až podáva na konci príslušného včelárskeho roka za vykonané opatrenia v sektore včelárstva a podopatrenia. Prvými z povinných dokladov k žiadosti o poskytnutie podpory sú doklady o tom, že schválený žiadateľ nie je zrušený. Ak by totiž bol zrušený, znamenalo by to, že začali procesy smerujúce k jeho právnemu zániku, vzhľadom k čomu by nebolo adekvátne poskytovať mu podporu. Takýmto dokladom je jednak potvrdenie súdu, že právoplatne nerozhodol o jeho zrušení, napríklad podľa § 68 ods. 6 Obchodného zákonníka v znení neskorších predpisov a jednak vyhlásenie samotného schváleného žiadateľa, že nie je zrušený a že nemá byť zrušený uplynutím doby alebo splnením účelu, na ktorý bol zriadený alebo založený alebo dňom uvedeným v prijatom rozhodnutí jeho členov alebo v prijatom rozhodnutí jeho orgánu príslušného na prijatie takého rozhodnutia po dobu troch kalendárnych rokov. Tu sa zohľadňuje skutočnosť, že právnická osoba sa podľa § 20a ods. 1 Občianskeho zákonníka v znení zákona č. 509/1991 Zb. zrušuje dohodou, uplynutím doby alebo splnením účelu, na ktorý bola zriadená. Ak by bol žiadateľ takou právnickou osobou, ktorá sa zrušuje uplynutím doby alebo splnením účelu, na účely poskytovania podpory sa navrhuje vyžadovať, aby z týchto dôvodov nemal byť zrušený aspoň po dobu troch kalendárnych rokov nasledujúcich po kalendárnom roku, v ktorom o poskytnutie podpory žiada. Ak sa teda mal podľa svojich stanov alebo iného vnútorného predpisu zrušiť do tejto doby, nebol by na poskytnutie podpory oprávnený. Ďalšou prílohou je čestné vyhlásenie schváleného žiadateľa, že má vysporiadané finančné vzťahy so štátnym rozpočtom.

Na rozdiel od žiadosti o schválenie, v žiadosti o poskytnutie podpory je už potrebné uviesť aj konkrétnu výšku podpory, o poskytnutie ktorej schválený žiadateľ na vykonávanie jednotlivých opatrení v sektore včelárstva v príslušnom včelárskom roku žiada. To má význam hlavne v prípadoch, v ktorých o poskytnutie podpory žiada viac ako jeden schválený žiadateľ, pretože nevyčerpanú časť podpory jedného schváleného žiadateľa by bolo možné poskytnúť ostatným schváleným žiadateľom. Ku každému z vykonávaných opatrení v sektore včelárstva je v žiadosti o poskytnutie podpory potrebné uviesť, akými podopatreniami bolo v príslušnom včelárskom roku vykonávané a ktorý konečný prijímateľ schváleného žiadateľa ho vlastne vykonával. K tomu taktiež treba uviesť tovary, služby a práce, ktoré jednotliví koneční prijímatelia schváleného žiadateľa na vykonávanie daného opatrenia v sektore včelárstva obstarali a výšku nákladov, ktoré na ich obstaranie vynaložili.

Jednou z najdôležitejších príloh k žiadosti o poskytnutie podpory sú však kópie dokladov o účtovných prípadoch, ktoré sa pri vykonávaní jednotlivých opatrení v sektore včelárstva v príslušnom včelárskom roku uskutočnili - § 4 ods. 4 písm. e). Zároveň sa však ustanovuje, že ak konečný prijímateľ schváleného žiadateľa, ktorý je účastníkom daného účtovného prípadu, vedie účtovníctvo, tieto doklady musia vykazovať aj ostatné náležitosti účtovných dokladov podľa § 10 ods. 1 zákona č. 431/2002 Z. z. o účtovníctve, teda musia obsahovať podpisový záznam osoby ak sa podľa tohto predpisu vyžaduje.

Špeciálnou prílohou k žiadosti o poskytnutie podpory je tzv. „osobitný doklad“, ktorý je zvlášť vymedzený pri jednotlivých opatreniach v sektore včelárstva ako osobitný doklad osvedčujúci vykonávanie daného opatrenia v sektore včelárstva alebo určitého jeho podopatrenia.

**K § 5**

Ustanovujú sa možnosti na poskytnutie podpory na vykonanie opatrenia podľa § 1 písm. a) - poradenské služby, technická pomoc, odborná príprava, informácie a výmena najlepších postupov pre včelárov a včelárske združenia.

**K § 6**

Ustanovujú sa možnosti na poskytnutie podpory na vykonanie opatrenia podľa § 1 písm. b) na investície do hmotného a nehmotného majetku v sektore včelárstva a ďalšie činnosti pre včelárov a včelárske združenia v sektore včelárstva.

V odseku 11 sa obmedzuje podpora na investície pre podnikateľov v sektore včelárstva z dôvodu, že toto obmedzenie je vymedzené v strategickom pláne, pretože investičná podpora pre podnikateľov v poľnohospodárstve vrátane sektoru včelárstva sa poskytuje z intervencii na rozvoj vidieka podľa strategického plánu.

**K § 7**

Ustanovujú sa možnosti na poskytnutie podpory na vykonanie opatrenia podľa § 1 písm. c) - boj proti škodcom a chorobám včelstiev.

**K § 8**

Ustanovujú sa možnosti na poskytnutie podpory na vykonanie opatrenia podľa § 1 písm. d) - vytváranie efektívnych pastevných podmienok včelstiev.

**K § 9**

Ustanovujú sa možnosti na poskytnutie podpory na vykonanie opatrenia podľa § 1 písm. e) - obnova včelstiev v Európskej Únii a šľachtenie a plemenitba včelstiev.

**K § 10**

Ustanovujú sa možnosti na poskytnutie podpory na vykonanie opatrenia podľa § 1 písm. f) - podpora analýz včelárskych produktov, úbytku včiel alebo poklesov produktivity a látok, ktoré môžu byť pre včely toxické.

**K § 11**

Ustanovujú sa možnosti na poskytnutie podpory na vykonanie opatrenia podľa § 1 písm. g) - spolupráca pri realizácii projektov aplikovaného výskumu v oblasti chovu včiel a včelárskych produktov.

**K § 12**

Ustanovujú sa možnosti na poskytnutie podpory na vykonanie opatrenia podľa § 1 písm. h) -propagácia, komunikácia a marketing v sektore včelárstva.

**K § 14 a prílohe**

Implementačné ustanovenie obsahuje odkaz na zoznam vykonávaných právne záväzných aktov Európskej únie v prílohe.

**K § 13 a 15**

Vzhľadom na to, že sa finančná podpora Európskej únie podľa čl. 1 ods. 2 nariadenie (EÚ) 2021/2115 sa poskytuje len na opatrenia vymedzené v strategickom pláne, a teda na obdobie od 1. januára 2023, bolo potrebné upraviť aj prechodné ustanovenia k podmienkam poskytovania podpory pre včelársky rok 2022/2023 a zrušiť nariadenie vlády č. 377/2019 Z. z.

K § 13 ods. 1 a § 14: Nariadenie vlády č. 377/2019 Z.z. sa zrušuje, ale bude sa uplatňovať na poskytnutie pomoci vo včelárskom roku 2022/2023 na obdobie od 1. augusta 2022 do 31. decembra 2022 s tým, že žiadosť o poskytnutie pomoci na vykonávanie opatrení podáva schválený žiadateľ od 1. mája 2023 do 30. júna 2023.

K § 13 ods. 2 až 4: Na poskytnutie podpory podľa tohto nariadenia vlády vo včelárskom roku 2022/2023 na obdobie od 1. januára 2023 do 31. júla 2023 je potrebné podať platobnej agentúre žiadosť o schválenie podpory podľa § 3 od 1. januára 2023 do 31. januára 2023 a žiadosť o  poskytnutie podpory na vykonávanie opatrení podľa § 4 do 31. júla 2023. V tejto súvislosti bolo potrebné aj ustanoviť dátum, ku ktorému sa posudzuje splnenie podmienok podľa údajov z registra včelstiev pre žiadateľa podľa § 2 písm. g) návrhu nariadenia vo včelárskom roku 2022/2023 na obdobie od 1. januára 2023 do 31. júla 2023, týmto dátumom je 1. január 2023.

Termíny na podávanie žiadostí v prechodných ustanoveniach boli takto ustanovené z dôvodu, že vo včelárskom roku 2022/2023 musí platobná agentúra priebežne spracovávať aj žiadosti podľa nariadenie vlády č. 377/2019 Z.z za obdobie od 1. augusta 2022 do 31. decembra 2022 a podľa návrhu nariadenia vlády za obdobie od 1. januára 2023 do 31. júla 2023.

**K § 16**

Dátum nadobudnutia účinnosti na 1. január 2023 je navrhnutý tak, aby boli zabezpečené podmienky na vyplatenie finančnej podpory na vykonanie opatrení strategického plánu v sektore včelárstva pre včelársky rok 2022/2023 v období od 1. januára 2023 do 31. júla 2023.